Champagne-distriktet ligger knap 150 km nordøst for Paris. Ca. 32.000 ha er udlagt til vinmarker, hvilket gør det til Frankrigs tredjestørste AOC-distrikt. Området, der strækker sig over de fem departementer Marne, l’Aube, l’Aisne, Seine-et-Marne og Haute-Marne, er Frankrigs nordligst beliggende vinområde, hvilket er afgørende for druernes udvikling.
Terrænet er relativt fladt, og kun enkelte steder møder man svage bakker på op til 150 meters højde. Det er primært den kalk- og kridtholdige undergrund, der giver den karakteristiske og rene stil, man møder i de ca. 450 mio. flasker, der produceres årligt. Kalken hjælper med at holde på varmen, så druerne opnår den nødvendige modning.
Champagne ligger lige syd for den 50. nordlige breddegrad, direkte øst for hovedstaden Paris og på niveau med byer som Frankfurt, Kyiv, Calgary og Chicago. Regionen er faktisk ret stor med 150 km fra nord til syd og 120 km fra vest til øst. Klimaet er køligt med en vis maritim indflydelse. Den lave temperatur er ideel for syredrevne basisvine med en lav alkoholprocent. For meget regn kan dog være et problem under blomstring eller under høsten, da det kan føre til svampeangreb og et mindre udbytte.